Na temelju članka 62. statuta Klasične gimnazije fra Marijana Lanosovića s pravom javnosti, a u svezi članka 22., stavka 1. Pravilnika o načinu postupanja odgojno-obrazovnih ustanova u poduzimanju mjera zaštite prava učenika te prijave svakog kršenja tih prava nadležnim tijelima (Narodne novine 132/13), nakon provedenog savjetovanja na održanim sastancima Vijeća učenika, Vijeća roditelja i Nastavničkog vijeća, Školski odbor je dana 3. listopada 2018. na prijedlog ravnatelja donio sljedeću

**O D L U KU**

**o izmjeni Pravilnika o kućnom redu škole**

Članak 1.

U Pravilniku o kućnom redu u članku 23. briše se drugi i treći stavak.

Članak 2.

Iza članka 23. dodaje se članak 23 A koji glasi:

Učenici su dužni na početku svakog nastavnog sata odložiti mobitel u za to predviđenu kutiju koja se nalazi na stolu u učionici.

Učenici mobitele neometano mogu koristiti za vrijeme malih i velikih odmora.

Ukoliko za vrijeme sata nastavnik uoči da učenik koristi mobitel (drugi uređaj), učenik će mobitel predati nastavniku koji će ga nakon završetka sata predati pedagogu ili ravnatelju. Pedagog ili ravnatelj dužni su telefonski obavijestiti roditelje o oduzetom mobitelu (drugom uređaju), a učenik mobitel (drugi uređaj) može preuzeti na kraju nastavnog dana.

Ukoliko se učenika drugi put uoči da koristi mobitel (drugi uređaj) za vrijeme nastavnog sata, učenik će mobitel predati predmetnom nastavniku koji će ga predati pedagogu ili ravnatelju. Učeniku se izriče pedagoška mjera, a po mobitel (drugi uređaj) dužan je doći roditelj (skrbnik) učenika.“

Članak 3.

Sve ostale odredbe Pravilnika o kućnom redu ostaju nepromijenjene i primjenjuju se u cijelosti.

Članak 4.

Ova Odluka stupa na snagu 8. dan od dana objave na Oglasnoj ploči Škole, a Školski odbor se ovlašćuje da napravi pročišćeni tekst Pravilnika.

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ova Odluka je objavljena na Oglasnoj ploči škole dana \_\_\_\_\_\_\_\_\_\_\_ , a stupila je na snagu dana \_\_\_\_\_\_\_\_\_\_ .

Ravnatelj: \_\_\_\_\_\_\_\_\_\_\_\_\_\_\_\_